

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ ΚΑΙ ΑΘΛΗΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 1 Σεπτεμβρίου 2021

**Στο Υπουργείο Πολιτισμού και Αθλητισμού παραχωρεί η ΕΤΑΔ το εμβληματικό Ξενία Καστοριάς με σκοπό την επέκταση του Βυζαντινού Μουσείου**

Υπεγράφη χθες το απόγευμα, στα Γραφεία της ΕΤΑΔ Α.Ε., η Σύμβαση παραχώρησης του Ξενία Καστοριάς στο Υπουργείο Πολιτισμού και Αθλητισμού από την Υπουργό Λίνα Μενδώνη και τον Διευθύνοντα Σύμβουλο της Εταιρείας Ακινήτων Δημοσίου, Στέφανο Δ. Βλαστό.

Με τη σύμβαση παραχώρησης του Ξενία Καστοριάς, αποδίδεται στην τοπική κοινωνία της Καστοριάς και της Δυτικής Μακεδονίας ένα εμβληματικό κτήριο, σημείο αναφοράς της δεκαετίας του ’60 για την πόλη, αλλά και την ευρύτερη περιοχή. Με τον τρόπο αυτό αξιοποιείται και αναδεικνύεται ένα ιστορικό ακίνητο του χαρτοφυλακίου της ΕΤΑΔ, δείγμα σημαντικής αρχιτεκτονικής, ενώ ικανοποιείται ένα διαχρονικό αίτημα του Δήμου Καστοριάς για την αξιοποίησή του.

Η παραχώρηση σηματοδοτεί την αποκατάσταση του Ξενία Καστοριάς, αφού προηγηθεί η εκπόνηση των σχετικών μελετών, και η σύνδεσή του με το παρακείμενο Βυζαντινό Μουσείο. Η διάρκεια της μίσθωσης ορίζεται σε σαράντα (40) έτη από την υπογραφή της σύμβασης, ενώ το περιθώριο υλοποίησης του σκοπού της σύμβασης είναι πέντε (5) έτη.

Η Υπουργός Πολιτισμού και Αθλητισμού, Λίνα Μενδώνη δήλωσε:

«Η σημερινή υπογραφή της σύμβασης παραχώρησης του Ξενία Καστοριάς στο Υπουργείο Πολιτισμού και Αθλητισμού από την Εταιρεία Ακινήτων Δημοσίου, είναι ιδιαίτερα σημαντική, τόσο για την προστασία του πολιτιστικού αποθέματος της πόλης της Καστοριάς και της Δυτικής Μακεδονίας, όσο και για την ανάπτυξη των μουσειακών υποδομών τους.

Από τον Οκτώβριο του 2020, που επισκεφθήκαμε την Καστοριά μαζί με τα αρμόδια υπηρεσιακά στελέχη του ΥΠΠΟΑ, διαπιστώσαμε την ανάγκη ανάπτυξης του Βυζαντινού Μουσείου της πόλης, το οποίο διαθέτει μοναδικά εκθέματα. Αναζητήσαμε τον βέλτιστο τρόπο επέκτασης του Μουσείου για την ανάπτυξη της μόνιμης έκθεσης. Το παρακείμενο Ξενία Καστοριάς, οικοδόμημα εμβληματικό για την πόλη, το οποίο φέρει την αρχιτεκτονική υπογραφή του Χαράλαμπου Σφαέλλου, είναι χαρακτηρισμένο ως μνημείο, λόγω της ιδιαίτερης αρχιτεκτονικής, κοινωνικής και ιστορικής σημασίας του.

Η αποκατάστασή του, με την παράλληλη επανέκθεση της συλλογής του Βυζαντινού Μουσείου, θα λειτουργήσει ως ένας ελκυστικός πολιτιστικός πόλος και αναπτυξιακός πόρος για την πόλη της Καστοριάς. Θέλω να ευχαριστήσω την ΕΤΑΔ και τον Διευθύνοντα Σύμβουλο Στέφανο Βλαστό, για την σταθερή και γόνιμη συνεργασία με το Υπουργείο Πολιτισμού και Αθλητισμού, με γνώμονα, πάντοτε, την ανάδειξη του πολιτισμού, την ανάπτυξη και το δημόσιο συμφέρον».

Ο Διευθύνων Σύμβουλος της ΕΤΑΔ Α.Ε. Στέφανος Δ. Βλαστός επεσήμανε σχετικά:

«Θα ήθελα να εκφράσω την ικανοποίησή μου καθώς η ΕΤΑΔ σε αγαστή συνεργασία με το Υπουργείο Πολιτισμού συμβάλλει με τον πλέον βέλτιστο τρόπο στην αξιοποίηση του Ξενία Καστοριάς, ενός ακινήτου ιδιαίτερης αρχιτεκτονικής αξίας, ικανοποιώντας ένα πάγιο αίτημα των τοπικών αρχών και της τοπικής κοινωνίας. Με αυτόν τον τρόπο δίνουμε λύση και αναδεικνύουμε ένα εμβληματικό ακίνητο, του οποίου η αξιοποίηση παρέμενε βαλτωμένη επί δεκαετίες.

Η μετατροπή του Ξενία σε Μουσειακό χώρο, μέσα από την επέκταση του παρακείμενου Βυζαντινού Μουσείου, θα συμβάλλει ουσιαστικά στην περαιτέρω ανάπτυξη του πολιτιστικού και θρησκευτικού τουρισμού της Καστοριάς, αλλά και της ευρύτερης περιοχής.

Ως Εταιρεία Ακινήτων του Δημοσίου μας ενδιαφέρει να αφουγκραζόμαστε, να διερευνούμε και να βρισκόμαστε δίπλα στις τοπικές κοινωνίες, έτσι ώστε να επιλύουμε τα προβλήματα και να δίνουμε λύσεις, όπου αυτό είναι εφικτό, πάντοτε με γνώμονα τη βέλτιστη αξιοποίηση των δημοσίων ακινήτων.

Θα ήθελα να ευχαριστήσω προσωπικά την Υπουργό Πολιτισμού, κυρία Λίνα Μενδώνη για τη συμβολή της σε αυτήν την προσπάθεια, έτσι ώστε να δημιουργήσουμε ένα ακόμα κύτταρο πολιτισμού μέσα από την ουσιαστική αξιοποίηση της ακίνητης περιουσίας που αποφέρει πολλαπλά οφέλη για τη χώρα και τις τοπικές κοινωνίες».

Η συμφωνία καταδεικνύει τη θετική βούληση της Εταιρείας και την πάγια επιδίωξή της για τη βέλτιστη αξιοποίηση της δημόσιας περιουσίας σε συνεργασία με όλους τους θεσμικούς φορείς, σε τοπικό και εθνικό επίπεδο, όταν αυτό κρίνεται εφικτό και επωφελές και για τις δύο πλευρές.

Το Ξενία Καστοριάς βρίσκεται στη θέση Δεξαμενή (ή Κουλέ) του Δήμου Καστοριάς, μια ιδιαιτέρως προνομιακή θέση με εξαιρετική πανοραμική θέα στη λίμνη. Καταλαμβάνει οικοπεδική έκταση συνολικής επιφάνειας 1.961,00 τ.μ. μετά κτιριακών εγκαταστάσεων επιφανείας 1.665,60 τ.μ.

Το «ΞΕΝΙΑ Α’» ή «Ξενία της Λίμνης», όπως ονομάζεται από την τοπική κοινωνία, ήταν ξενοδοχείο δυναμικότητας 25 δωματίων και 49 κλινών το οποίο κατασκευάστηκε το 1953 με σχέδια του αρχιτέκτονα Χαράλαμπου Σφαέλλου και της Μαρίκας Ζαγορησίου, και αποτελεί δείγμα ιδιαίτερης αρχιτεκτονικής και αισθητικής, ενώ αντιπροσωπεύει την πρώτη περίοδο της κατασκευής των κτιρίων του ΕΟΤ.